Jens Hald Madsen (V), 2007-05-30:
Allerførst vil jeg gerne takke udenrigsministeren for en fin redegørelse for regeringens indsats.
For Venstre er det helt afgørende, at fokus er på regeringens tobenede politik.
Udviklingen i Mellemøsten for øjeblikket taler sit tydelige sprog.
Det helt afgørende er, at de to centrale aktører, Israel og Det Palæstinensiske Selvstyre, har mod, vilje og handlekraft til at forandre situationen.
Men det er også et faktum, at Israels regering er blevet svækket efter krigen med Libanon.
Men hvad værre er, er den palæstinensiske samlingsregering faktisk mere eller mindre ude af kontrol; den har ikke styr på, hvad der foregår i store dele af de palæstinensiske områder, specielt Gaza.
Konflikten er ikke alene mellem Det Palæstinensiske Selvstyre og Israel, men der foregår jo også en intern magtkamp blandt ekstreme elementer i Hamas og Islamisk Jihad og muligvis med aktiv deltagelse af salafister og Al-Qaeda, som samtidig dagligt skyder raketter over civile uskyldige israelske mennesker, befolkningen, i Israel.
Hertil skal lægges alle de nabolande, som blander sig med deres helt egen dagsorden.
Derfor vil jeg gerne sige til hr. Naser Khader, at det er dokumenteret, at den form for terror, som sker med at sende raketter over den civile befolkning i Israel, er fuldstændig tilfældig, et grusomt lotteri, hvor den israelske befolkning ikke ved, hvem der bliver ramt næste gang.
For Venstre er dagsordenen helt klar: En afbalanceret politik, hvor Israel anerkender og støtter sikringen af en levedygtig palæstinensisk stat, som anerkender Israel.
Det er jo ikke sort og hvidt.
Danmark har sammen med EU taget afstand fra Israels handlinger, der truer en fredelig løsning, en tostatsløsning, f.eks. bosættelsesaktiviteterne, bygningen af sikringsbarriererne på palæstinensisk jord og deres aktiviteter i Østjerusalem og i Jordandalen.
Men det retfærdiggør ikke, at Hamas ikke formelt vil anerkende Israel.
Det retfærdiggør ikke, at Hamas støtter, at der dagligt sendes raketter over Israel, så den israelske befolkning skal leve i en hverdag i frygt.
Regeringen gør og har gjort et stort arbejde for en fredelig løsning.
I FN specielt under vores sæde i Sikkerhedsrådet, i EU, men også bilateralt med kontakter med lande i hele Mellemøsten
Så vil jeg sige specielt til udenrigsministeren, at udenrigsministeren skal have en stor tak og anerkendelse for sit store engagement i Mellemøsten og hele problematikken – et personligt engagement, som udenrigsministeren har vist i forbindelse med kampen om at få roadmap på bordet, og i det hele taget forsøge at få en afbalanceret dagsorden imellem de to parter.
Derfor kan det undre mig, når jeg hører hr. Naser Khader forklare, hvorfor de har deres egen vedtagelse, som vi endnu ikke har hørt.
Når nu jeg har lyttet til hr. Naser Khader, som rent faktisk har sagt, at han tager afstand fra Hamas, at han rent faktisk tager afstand fra, at den civile israelske befolkning skal blive ramt af raketter dagligt, så undrer det mig, at man rent faktisk ikke kan støtte regeringens vedtagelse, som jeg vil fremsætte nu.
Jeg vil derfor fremsætte følgende: Forslag til vedtagelse
»Folketinget udtrykker støtte til regeringens indsats for at overvinde fastlåsningen af den israelsk-palæstinensiske konflikt gennem en genoptagelse af fredsforhandlingerne mellem den israelske regering og den palæstinensiske præsident, der skal føre til en forhandlet tostatsløsning, oprettelse af en uafhængig, demokratisk, økonomisk og socialt levedygtig palæstinensisk stat og en endelig fredsslutning mellem Israel og de arabiske naboer med udgangspunkt i FN's sikkerhedsrådsresolutioner 242, 338, 1397 og 1515.
Folketinget opfordrer regeringen til at fortsætte denne indsats i EU, FN og bilateralt.«